
RAPORT

asupra propunerii legislative pentru completarea articolelor 8 (alin.1 şi 2) şi 119 (alin.1) ale Legii învăţământului nr.84/1995, republicată, cu modificările şi completările ulterioare

 (Pl. x. 700/2006)

1. În conformitate cu prevederile art. 95 din Regulamentul Camerei Deputaţilor, republicat, cu adresa nr.PL.x.700/ 9 octombrie 2006, Comisia pentru învăţământ, ştiinţă, tineret şi sport a primit spre dezbatere şi avizare, în fond, propunerea legislativă pentru completarea articolelor 8 (alin.1 şi 2) şi 119 (alin.1) ale Legii învăţământului nr.84/1995, republicată, cu modificările şi completările ulterioare (Pl. x. 700/2006).

La întocmirea raportului, Comisia a avut în vedere avizele primite de la Comisia pentru drepturile omului, culte şi problemele minorităţilor naţionale, Comisia juridică, de disciplină şi imunităţi şi avizul Consiliului Legislativ.


Propunerea legislativă are ca obiect de reglementare modificarea Legii învăţământului nr. 84/1995, republicată, în sensul extinderii învăţământului în limbile minorităţilor naţionale şi la forma de predare simultană în limbile minorităţilor naţionale şi în limba română, măsură considerată benefică pentru comunităţile minorităţilor naţionale.

2. În raport de obiectul şi conţinutul său, propunerea legislativă face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 18 deputaţi, din totalul de 28 membri ai Comisiei. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: doamna Gabriela Pasztor - secretar de stat, Ministerul Educaţiei şi Cercetării, domnul Mihaly Matekovics – director general, Ministerul Educaţiei şi Cercetării.


4.  Potrivit prevederilor art. 75 alin. (1) din Constituţia României, republicată, şi ale art. 92  alin. (9) pct.1 din Regulamentul Camerei Deputaţilor, Camera Deputaţilor este prima Cameră sesizată.

5. În urma dezbaterii, în şedinţele din 17 şi 24 octombrie 2006, Comisia, cu 15 voturi pentru şi 3 abţineri, propune Plenului  adoptarea propunerii legislative, cu amendamentele din Anexă.

Anexă 
I. Amendamente admise

	Nr. crt.
	Text 

Legea învăţământului, nr. 84/1995, republicată, cu modificările şi completările ulterioare
	Text propunere legislativă
	Text propus de Comisie

(autorul amendamentelor)
	Motivare

	1.
	---
	Titlul Legii: Lege pentru completarea articolelor 8 (alin.1 şi 2) şi 119 (alin 1) ale Legii învăţământului nr.  84/1995, republicată, cu modificările şi completările ulterioare
	Titlul Legii: Lege pentru modificarea Legii învăţământului nr.  84/1995
	Respectarea normelor de tehnică legislativă.

	2.
	--- 
	ARTICOL UNIC – Articolele 8 (alin. 1 şi 2) şi 119 (alin 1) ale Legii învăţământului nr. 84/1995, republicată, cu modificările şi completările ulterioare, se completează după cum urmează:
	„Articol unic. -  Legea învăţământului nr. 84/1995, republicată în Monitorul Oficial al României, Partea I, nr. 606 din 10 decembrie 1999, cu modificările şi completările ulterioare se modifică după cum urmează:”
	Respectarea normelor de tehnică legislativă.

	3.
	Art. 8. - (1) Învăţământul de toate gradele se desfăşoară în limba română. Acesta se desfăşoară, în condiţiile prezentei legi, şi în limbile minorităţilor naţionale, precum şi în limbi de circulaţie internaţională.
(2) În fiecare localitate se organizează şi funcţionează unităţi de învăţământ sau formaţiuni de studiu cu limba de predare română şi, după caz, cu predarea în limbile minorităţilor naţionale ori se asigură şcolarizarea în limba maternă în cea mai apropiată localitate în care este posibil.
	1. Articolul 8, alineatul 1 şi 2, se completează astfel:
  (1) Învăţământul de toate gradele se desfăşoară în limba română. Acesta se desfăşoară, în condiţiile prezentei legi, şi în limbile minorităţilor naţionale sau simultan în limbile minorităţilor naţionale şi în limba română, precum şi în limbi de circulaţie internaţională.
(2) În fiecare localitate se organizează şi funcţionează unităţi, clase sau formaţii de studii cu limba de predare română şi, după caz, cu predarea în limbile minorităţilor naţionale sau cu predarea simultană în limbile minorităţilor naţionale şi în limba română ori se asigură şcolarizarea în limba maternă sau şcolarizarea simultană în limbile minorităţilor naţionale şi în limba română în cea mai apropiată localitate în care este posibil.
	 Alineatul (1) al articolului 8 va avea următorul cuprins:”

„Art. 8. - (1) Învăţământul de toate gradele se desfăşoară în limba română. Acesta se desfăşoară, în condiţiile prezentei legi, şi în limbile minorităţilor naţionale, în limbi de circulaţie internaţională, sau, după caz, la cerere, în cadrul aceleiaşi clase, atât în limbile minorităţilor naţionale cât şi în limba română.”
Autori: Petru Andea, Mircea Valer Puşcă, Lia Olguţa Vasilescu, Andrei Kiraly.
Se elimină.
Autor: Comisia.
	Pentru eliminarea confuziilor de termeni privind învăţământul simultan.
Nu este necesară inserarea în textul legii a unei reglementări suplimentare.



	4.
	Art. 119. - (1) În funcţie de necesităţile locale se pot organiza, la cerere şi în condiţiile legii, grupe, clase, secţii sau şcoli cu predarea în limbile minorităţilor naţionale.
	2. Articolul 119, alineatul 1, se completează astfel:
   (1) În funcţie de necesităţile locale se pot organiza, la cerere şi în condiţiile legii, grupe, clase, secţii sau şcoli cu predarea în limbile minorităţilor naţionale sau cu predare simultană în limbile minorităţilor naţionale şi în limba română. 
	Alineatul (1) al articolului 119 va avea următorul cuprins:
„Art. 119. - (1) În funcţie de necesităţile locale se pot organiza, la cerere şi în condiţiile legii, grupe, clase, secţii sau şcoli cu predarea în limbile minorităţilor naţionale sau, după caz, în cadrul aceleiaşi clase, atât în limbile minorităţilor naţionale cât şi în limba română.”
Autor: Comisia.
	Pentru eliminarea confuziilor de termeni privind învăţământul simultan.



II. Amendamente respinse

	Nr. crt.
	Text 

Legea învăţământului
	Text propunere legislativă
	Text amendamente respinse

(autorul amendamentelor)
	Motivare
	Camera decizională 

	1.
	Art. 8. - (1) Învăţământul de toate gradele se desfăşoară în limba română. Acesta se desfăşoară, în condiţiile prezentei legi, şi în limbile minorităţilor naţionale, precum şi în limbi de circulaţie internaţională.
	Art. 8. - (1) Învăţământul de toate gradele se desfăşoară în limba română. Acesta se desfăşoară, în condiţiile prezentei legi, şi în limbile minorităţilor naţionale sau simultan în limbile minorităţilor naţionale şi în limba română, precum şi în limbi de circulaţie internaţională.
	Art. 8. - (1) Învăţământul de toate gradele se desfăşoară în limba română. Acesta se desfăşoară, în condiţiile prezentei legi, şi în limbile minorităţilor naţionale, precum şi în limbi de circulaţie internaţională sau, după caz, la cererea organizaţiei respective a minorităţii interesate, în cadrul aceleiaşi clase, atât în limbile minorităţilor naţionale cât şi în limba română.
Autor: Ferenc Asztalos
	a) Argumente pentru susţinerea amendamentului

Pentru specificarea clară a celui care poate solicita învăţarea atât în limba minorităţii naţionale, cât şi în limba română.
b) Argumente pentru respingerea amendamentului

Specificarea nu este necesară, având în vedere că până la vârsta de 18 ani, în numele elevilor, hotărăsc părinţii sau tutorii acestora.  
	Senatul 

